ഐ.എന്.എസ്. വിക്രാന്ത് ബോംബ് ഭീഷണി സന്ദേശം അയച്ചത് കപ്പല്ശാലയിലുള്ളവര്? കൊച്ചി : നാവികസേനയുടെ ഐ.എന്.എസ്. വിക്രാന്ത് ബോംബിട്ടു തകര്ക്കുമെന്ന ഇമെയില് സന്ദേശം അയച്ചതു കൊച്ചി കപ്പല്ശാലയിലുള്ളവര് തന്നെയെന്നു സൂചന. സന്ദേശമയച്ച ഐ.പി. വിലാസം കേന്ദ്രീകരിച്ചു പോലീസ് സൈബര് സെല്ലും സൈബര്ഡോമും നടത്തിയ പരിശോധനയിലാണു നിര്ണായക വിവരം ലഭിച്ചത്. സന്ദേശം ലഭിച്ച കപ്പല്ശാലയിലെ ഉദ്യോഗസ്ഥരില്നിന്നു പോലീസ് മൊഴിയെടുത്തു. അറസ്റ്റ് ഉടനുണ്ടായേക്കും. കപ്പല്ശാലയെക്കുറിച്ചു വ്യക്തമായ ധാരണയുള്ളയാളാണു സന്ദേശം അയച്ചതെന്നാണു കണ്ടെത്തല്. ഓഗസ്റ്റ് 24 മുതലാണു വിവിധ ഉദ്യോഗസ്ഥര്ക്കു ഭീഷണി സന്ദേശം ലഭിച്ചത്. കപ്പല്ശാലയുടെ പരാതിയില് എറണാകുളം സൗത്ത് പോലീസാണു കേസെടുത്തത്. കേന്ദ്ര വ്യവസായ സംരക്ഷണ സേനയ്ക്കുപുറമെ കേരള പോലീസും കപ്പല്ശാലയുടെ അകത്തും പുറത്തും വരുംദിവസങ്ങളിലും സുരക്ഷ തുടരും. കൊച്ചി കായലില് രാത്രി പട്രോളിങും തുടരും. നങ്കൂരമിട്ടിരിക്കുന്ന മറ്റു നാലു കപ്പലുകളിലും ബോംബ് സ്ക്വാഡ് പരിശോധന നടത്തി. ചൊവ്വാഴ്ച കപ്പല്ശാലയില് ജോലിക്കെത്തിയ കരാര് തൊഴിലാളികളെ ഉള്പ്പെടെ കര്ശന പരിശോധനയ്ക്കു ശേഷമാണു പ്രവേശിപ്പിച്ചത്. കേന്ദ ഏജന്സികള് കപ്പല്ശാലയിലെത്തി വിവരങ്ങള് ശേഖരിച്ചിട്ടുണ്ട്. 2019 ല് വിക്രാന്തിന്റെ ഹാര്ഡ് ഡിസ്ക് ഉള്പ്പെടെയുള്ള ഇലക്ട്രോണിക്സ് ഉപകരണങ്ങള് മോഷണം പോയിരുന്നു. അഫ്ഗാന് പൗരന് കൊച്ചി കപ്പല്ശാലയില് ഒന്നര വര്ഷം ജോലി ചെയ്തതു കടുത്ത സുരക്ഷാ വീഴ്ചയായാണു കേന്ദ്ര ഏജന്സികളുടെ വിലയിരുത്തല്. വ്യാജ തിരിച്ചറിയല് രേഖ ഉപയോഗിച്ചായിരുന്നു ഇയാള് ജോലി ചെയ്തത്. ഇയാള് കറാച്ചി തുറമുഖത്തു ജോലി ചെയ്തതായും കണ്ടെത്തിയിരുന്നു.